Bekende hondekos van rakke onttrekDie herroepte produkte is slegs sekere blikkieskos vir honde – droë hondekos, snoephappies of katkos word nie hierdeur geraak nie. (Foto: www.hillspet.co.za) Hill’s Pet Nutrition, ŉ bekende handelsmerk vir dierekos, het verskeie van sy blikkieskos vir honde van die mark onttrek weens gevaarlik hoë vlakke vitamien D in dié kos. Hoewel Hill’s Suid-Afrika nie bevestig het of enige diere weens die kos gevrek het nie, het een persoon op sosiale media beweer haar, haar buurvrou en ŉ vriend se honde is almal dood nadat hulle van dié geaffekteerde kos geëet het. Hill’s Suid-Afrika het in ŉ verklaring gesê hoewel vitamien D ŉ noodsaaklike voedingstof vir honde is, kan te veel vitamien D tot gesondheidsprobleme lei. Die omvang en erns van dié probleme sal afhang van die hoeveelheid vitamien D wat ingeneem is en hoe lank die hond aan die verhoogde vlakke vitamien D blootgestel is. Luidens die verklaring sal ŉ oormatige inname van vitamien D in honde lei tot braking, ŉ gebrek aan eetlus, verhoogde dors, toename in urinerings, uitermatige kwyl en gewigverlies. In ernstige gevalle kan honde in nierversaking ingaan. “Honde-eienaars met honde wat enige van die geaffekteerde produkte geëet het en enige van hierdie simptome toon, moet dadelik hul veearts kontak. In die meeste gevalle kan ŉ volle herstel verwag word indien die voeding van hierdie produkte gestaak word.” Die herroepte produkte is slegs blikkieskos vir honde – droë hondekos, snoephappies of katkos word nie hierdeur geraak nie. Die kos wat geraak word, is as volg: Troeteldiereienaars wat enige van die bogenoemde produkte gekoop het, moet die voer daarvan onmiddellik staak en die produk weggooi. Enige van die bogenoemde produkte wat nie oopgemaak is nie, kan teruggeneem word na die plek waar dit gekoop is vir ŉ terugbetaling. “Ons gee baie om vir ons troeteldiere en is toegewyd daaraan om troeteldiereienaars van veilige en hoë gehalte produkte te voorsien. Hill’s het die fout geïdentifiseer en geïsoleer en om te verhoed dat so iets weer gebeur, het ons ons verskaffer verplig om bykomende kwaliteittoetse in plek te stel voor hul bestanddele beskikbaar gestel word.” Hill’s sê hy sal in die vervolg ook ekstra toetse op sy produkte doen. Vir meer inligting kontak Hill’s Pet Nutrition op die kliëntedienshulplyn by 0800 228 783 of stuur ŉ e-pos na [email protected]